SQ ออกหุ้นกู้ 500 ลบ.อายุ 3 ปี ชูดบ. 5.50% เปิดขายสถาบัน-รายใหญ่ 22-27 ต.ค.นี้
SQ ออกหุ้นกู้ 500 ลบ.อายุ 3 ปี ชูดบ. 5.50% เปิดขายสถาบัน-รายใหญ่ 22-27 ต.ค.นี้
15 ต.ค. 2563

บริษัท สหกลอิควิปเมนท์ จำกัด (มหาชน) หรือ SQ เปิดเผยว่า บริษัทได้ยื่นแบบแสดงรายการข้อมูลต่อสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เพื่อออกและเสนอขายหุ้นกู้ของบริษัท ครั้งที่ 1/2563 มูลค่าไม่เกิน 500 ล้านบาท แบ่งเป็นจำนวน 300 ล้านบาท และหุ้นกู้สำรองเพื่อการออกเพิ่มไม่เกิน 200 ล้านบาท อายุ 3 ปี ครบกำหนดไถ่ถอนปี พ.ศ.2566 อัตราดอกเบี้ยคงที่ร้อยละ 5.50% ต่อปีตลอดอายุหุ้นกู้
โดยเสนอขายให้แก่ผู้ลงทุนสถาบันและ/หรือผู้ลงทุนรายใหญ่ ระยะเวลาจองซื้อหุ้นกู้ ในวันที่ 22 และ 26-27 ตุลาคม 2563 มีบล.ไอ วี โกลบอล เป็นผู้จัดการการจำหน่ายหุ้นกู้
สำหรับอันดับความน่าเชื่อถือของผู้ออกหุ้นกู้ที่ระดับ BBB- (Negative Outlook) โดยบริษัท ทริสเรทติ้ง จำกัด เมื่อวันที่ 22 มิถุนายน 2563
บริษัทมีวัตถุประสงค์จะนำเงินไปใช้ในการซื้อเครื่องจักรที่ใช้ในการประกอบธุรกิจ ประมาณ 40-60% ของเงินที่ได้จากการออกหุ้นกู้ครั้งนี้ และ/หรือ เพื่อใช้ปรับปรุงประสิทธิภาพระบบสายพาน บำรุงรักษาเครื่องจักร ซื้ออะไหล่เครื่องจักรที่ใช้ในการประกอบธุรกิจ ประมาณ 25-40% ของเงินที่ได้จากการออกหุ้นกู้ และหากมีเงินเหลือจะนำไปฝากกับสถาบันการเงินชั่คราว หรือนำไปชำระหนี้ หรือใช้เป็นเงินทุนหมุนเวียนในกิจการ หรือในการลงทุนในโครงการใหม่